Birgitte Vind (S), 2023-10-26:
Tak for det.
Tak for ordet.
Noget af det fineste, vi har i Danmark, er vores demokrati, vores lokaldemokrati.
Jeg har selv haft den fornøjelse at være valgt til Vejle Byråd og repræsentere de lokale vælgere i mit område, og det er en styrke, at vi har et stærkt lokaldemokrati.
Vi danskere kan nogle gange godt tage demokratiet for givet, men kun, hvis vi passer og plejer demokratiet og løbende tilpasser de fælles spilleregler, vil vi have et levende og bæredygtigt demokrati, og dette lovforslag er et udtryk for, at vi retter op på nogle ting og justerer nogle ting.
F.eks. retter vi med dette lovforslag op på den skævhed, at mere end 4.600 borgere, der flytter i ugerne op til regional- og kommunalvalg, ikke kan stemme.
Med forslaget i dag retter vi op på det, så man enten vil kunne stemme i sin gamle kommune eller i sin nye kommune.
Vi sikrer en mere retfærdig mulighed for at stille op til regionalvalg.
I dag kræves der det samme antal stillere, uanset hvor befolkningsmæssigt stor en region man tilhører, men med bifaldelse fra regionerne selv vil vi med dette lovforslag indføre en trappemodel, så der kræves flere stillere i regioner med flere vælgere.
Med det her lovforslag giver vi også mulighed for, at ansatte i kommuner og på institutioner kan tage imod brevstemmer i vælgernes eget hjem i visse boliger og boformer.
Det er rigtig, rigtig godt, for vi ved, at vi på nogle af vores specialinstitutioner med borgere med særlige behov kan være udfordret af at afvikle valgene og brevstemme i god ro og orden.
Så det her lovforslag vil betyde, at kommunen kan tilbyde borgerne flere muligheder for at brevstemme, samtidig med at vi rent faktisk også giver dem større sikkerhed for, at det formelle overholdes.
Lovforslaget, som fremsættes her, har rigtig mange fine delelementer.
I en lidt anden boldgade vil dette lovforslag give indenrigs- og sundhedsministeren mulighed for at fastsætte regler om, at danske myndigheder kan bistå Ukraine med at afholde valg og folkeafstemninger i Danmark, og det sidste synes jeg er en rigtig, rigtig fin ting, som vi godt må glædes over her.
Det er et bidrag til fred i verden.
Rusland kæmper for at ødelægge demokratiet i Ukraine, og med det her lovforslag kan vi bakke op om, at Ukraine fremadrettet vil kunne afholde demokratiske valg for borgerne, der er her i landet, når Ukraine selv beder om det.
Der er også et punkt i lovforslaget, som vil komme til at give en smule debat, tænker jeg.
Det handler bl.a. om, at man i kommuner og regioner vil lægge op til, at man selv vil kunne vælge, om man kan få udbetalt et fast vederlag eller modtage erstatning for dokumenteret tabt arbejdsfortjeneste.
Det er jo en ordning, der i dag betyder rigtig meget bureaukrati.
Der har været en ekstra høringsrunde, og med det her lovforslag foreslår vi så, at kommunerne selv kan bestemme, hvorvidt man skal arbejde med tabt arbejdsfortjeneste.
Alt i alt betyder det her lovforslag en styrkelse af de demokratiske processer, men også forenklinger, f.eks. at afskaffe numre på stemmesedlerne ved partiopstilling til kommunal- og regionalvalg, at give mulighed for at afskaffe forpligtelsen til at indrykke valgannoncer i dagblade, at give kommunal- og regionsbestyrelser mulighed for i særlige tilfælde at afholde virtuelle møder og at afskaffe listeforbund ved kommunal- og regionalvalg, da ordningen faktisk ikke længere benyttes.
Sådan er der mange, mange fine små justeringer.
At justere reglerne for de demokratiske valg giver altid en god anledning til at diskutere demokratiet, og jeg er faktisk rigtig glad for og stolt over, at vi kan fremsætte så omfangsrigt et lovforslag med så mange gode delelementer, som jo er fremkommet på baggrund af debatter både i regioner, i kommuner og i Udvalget til Valgs Prøvelse, men også de eksterne valgobservatører, der har besøgt Danmark.
Så jeg glæder mig til at debattere lovforslaget her, men også i udvalget, når vi kommer så langt.
Tak for ordet.
Jeg skulle for øvrigt hilse fra Radikale Venstre og sige, at de kan støtte lovforslaget.